Source: https://e-justice.europa.eu/content_if_my_claim_is_to_be_considered_in_this_country-491-pl-sk.do?idTaxonomy=491&idCountry=pl&plang=sk&init=true&member=1&removebanner=true
Timestamp: 2020-02-20 19:05:16+00:00
Document Index: 737472

Matched Legal Cases: ['súd ', 'súd ', 'súd ', 'súd ', 'súd ', 'Súd ', 'súd ']

Ak sa môj nárok má posudzovať v tejto krajine - Poľsko
Odškodnenie môžete získať, ak ste sa stali obeťou trestného činu s následkom ťažkého ublíženia na zdraví, poškodenia funkcie telesného orgánu alebo poškodenia zdravia v každom prípade v trvaní viac než sedem dní. Nie je podstatné či trestný čin bol úmyselný, alebo neúmyselný, násilný alebo nenásilný. Dôležité je, či mal taký účinok, ako sa uvádza vyššie.
Ak obeť trestného činu zomrela, môžete žiadať odškodnenie, ak obeť bola váš/vaša:
manžel/manželka alebo druh/družka,
rodič, starý rodič alebo praprarodič,
dieťa vrátane adoptovaného dieťaťa, vnúčaťa alebo prapravnúčaťa.
Nezáleží na to, či ste boli závislou osobou od obete.
Môžem získať odškodnenie, ak som príbuzný(-á) alebo závislá osoba od obete, ktorá prežila? Ktorí príbuzní alebo závislé osoby môžu v takomto prípade získať odškodnenie?
V takomto prípade je na odškodnenie oprávnená len obeť trestného činu.
Či získate odškodnenie nezávisí od vašej štátnej príslušnosti, ale od miesta vášho trvalého pobytu. Odškodnenie môžete získať, ak miesto vášho trvalého pobytu je v Poľsku alebo v inom členskom štáte EÚ.
Môžem žiadať o odškodnenie v tejto krajine, ak tu žijem alebo z tejto krajiny pochádzam (toto je krajina môjho bydliska alebo mojej štátnej príslušnosti) dokonca aj vtedy, ak bol trestný čin spáchaný v inej krajine EÚ? Môžem to vykonať namiesto toho, že budem žiadať o odškodnenie v krajine, kde bol trestný čin spáchaný? Ak áno, za akých podmienok?
O odškodnenie môžete požiadať poľský rozhodujúci orgán len vtedy, ak trestný čin bol spáchaný v Poľsku. Ak bol trestný čin spáchaný v inom členskom štáte EÚ, o odškodnenie môžete požiadať len v tomto štáte. Ak potrebujete pomoc, môžete sa obrátiť na krajskú prokuratúru (Prokurator Okręgowy) s právomocou v mieste vášho trvalého bydliska.
Trestný čin musí byť nahlásený polícii alebo prokuratúre, pretože kópia správy musí byť priložená k žiadosti o odškodnenie. Nemusíte to urobiť osobne. Prokurátor, ktorý vykonáva prípravné konanie, vám pomôže pri získavaní odškodnenia. Pamätajte na to, že v prípadoch, keď nie je zistený páchateľ, vaša žiadosť bude dôveryhodnejšia, keď trestný čin oznámite.
Žiadosť o odškodnenie môžete podať pred ukončením konania prokuratúry (polície) alebo súdu. Rozhodnutie o priznaní odškodnenia môže byť prijaté pred ukončením trestného konania.
Požadovanie odškodnenia od páchateľa má zmysel len vtedy, ak je reálna šanca, že ho od neho dostanete. Ak páchateľ nie je schopný zaplatiť odškodnenie, môžete o odškodnenie požiadať bez potreby začať najprv konanie proti páchateľovi. V takom prípade budete musieť preukázať, že ste od páchateľa nedostali odškodnenie. Môže k tomu dôjsť v prípade, keď páchateľ nevlastní žiadny majetok, alebo zostane vo väzení bez práce na dlhé roky.
Ste oprávnený na odškodnenie bez ohľadu na to, či bola zistená totožnosť páchateľa, alebo či bol páchateľ odsúdený. V takom prípade by ste sa mali preukázať v konaní o náhrade škody, že incident, za ktorý žiadate odškodnenie, bol trestným činom.
Ak žiadate o odškodnenie, pamätajte na to, že musíte predložiť žiadosť do piatich rokov od dátumu trestného činu. Žiadosti predložené po uplynutí tejto lehoty sa nebudú posudzovať.
náklady na zdravotnú starostlivosť (lekárske ošetrenie – ambulantná a nemocničná liečba, zotavenie) áno
dodatočné potreby alebo náklady, ktoré vznikli v dôsledku zranenia (t. j. starostlivosť a pomoc, dočasná a trvalá liečba, predĺžená doba štúdia, fyzioterapia, úprava domáceho prostredia, špeciálne pomôcky atď.) áno
strata príjmu počas lekárskeho ošetrenia a po ňom (vrátane ušlej mzdy a straty zárobkovej schopnosti alebo nižšieho živobytia atď.) áno
strata príležitostí nie
výdavky spojené so súdnym konaním v súvislosti s činom, ktorý spôsobil škodu, akými sú napríklad právne poplatky, súdne trovy) nie
odškodnenie za odcudzený alebo poškodený osobný majetok nie
bolesť a utrpenie obete nie
náklady na pohreb, náklady na zdravotnú starostlivosť (napr. terapia pre rodinného príslušníka, ambulantná a nemocničná liečba, zotavenie) áno
strata živobytia alebo príležitostí áno
bolesť a utrpenie príbuzných alebo oprávnených osôb/náhrada pre pozostalých, ak obeť zahynula nie
Odškodnenie sa vypláca jednou platbou. Vypláca ho súd, ktorý vydal rozhodnutie o jeho priznaní, do jedného mesiaca odo dňa, keď sa toto rozhodnutie stane konečným.
Odškodnenie sa úmerne zníži, ak vaše správanie prispelo k trestnému činu.
Odškodnenie nezískate, ak ste boli účastníkom trestného činu, alebo ak ste súhlasili, že budete znášať jeho dôsledky.
Vaša finančná situácia nie je relevantná na účely odškodnenia. Po preskúmaní vášho nároku sa hlavný dôraz bude klásť na zistenie, či môžete dostať odškodnenie od páchateľa, sociálnej inštitúcie alebo na základe poistnej zmluvy. Odškodnenie bude priznané, ak súd dospeje k záveru, že nezískate odškodné od niektorého z vyššie uvedených zdrojov.
Jedinou podmienkou pre priznanie odškodnenia je nemožnosť získať odškodnenie od páchateľa, sociálnej inštitúcie alebo na základe poistnej zmluvy.
Budete musieť preukázať, aké náklady vám vznikli v súvislosti s trestným činom. Ak chcete získať odškodné za ušlú mzdu, budete musieť predložiť doklad preukazujúci koľko ste zarobili. Náklady spojené s liečbou a zotavením, ako aj nákladmi na pohreb je najlepšie preukázať predložením faktúr. Ak nemáte faktúry, môžete požiadať, aby boli vypočutí svedkovia alebo vymenovaní znalci.
Ak súd zistí, že vo vašom prípade nie je možné jednoznačne preukázať, že máte nárok na sumu, ktorú požadujete, môže priznať sumu, ktorú považuje za vhodnú, po zvážení všetkých okolností.
Náhrada nemôže byť vyššia ako 25 000 PLN alebo 60 000 PLN, ak obeť zomrela. Neexistujú žiadne ustanovenia určujúce minimálnu výšku odškodnenia.
Áno, musíte uviesť požadovanú sumu vo formulári žiadosti. Neexistujú žiadne osobitné pokyny, určité informácie sa však uvádzajú v časti „Ako sa odškodnenie vypočíta?“.
Ak ste dostali finančné prostriedky – od páchateľa, sociálnej inštitúcie, alebo na základe poistnej zmluvy – na pokrytie nákladov na pohreb, straty príjmu alebo iných prostriedkov na živobytie (napr. výživné) alebo na náklady spojené s liečbou a zotavením, súd ich odpočíta od vášho odškodnenia.
Pred preskúmaním žiadosti môžete požiadať o určitú sumu (zábezpeka) na pokrytie nevyhnutných nákladov spojených s liečbou a zotavením alebo nákladov na pohreb. Túto žiadosť môžete podať ešte pred predložením žiadosti o odškodnenie alebo spolu s touto žiadosťou.
Odškodnenie sa spravidla poskytuje jednorázovo.
Potrebné je, aby ste k žiadosti o odškodnenie priložili: kópiu správy o trestnom čine, kópie rozhodnutí vydaných v trestnom konaní (napr. rozhodnutie o zastavení trestného konania), kópie lekárskych potvrdení alebo znaleckých posudkov o poškodení zdravia, faktúry a iné dokumenty potvrdzujúce informácie uvedené v žiadosti.
Ak žiadate odškodnenie za smrť najbližšieho príbuzného, potrebné je, aby ste priložili jeho úmrtný list a dokumenty potvrdzujúce vzťah medzi vami a zosnulým (napr. rodný list alebo sobášny list). Ak bola osoba vaším druhom/vašou družkou, mali by ste priložiť vyhlásenie podliehajúce trestnej zodpovednosti, že ste žili spolu.
Ak požadujete odškodnenie, budete úplne oslobodený(-á) od súdnych trov. To znamená, že nebudete znášať náklady spojené s podaním alebo preskúmaním žiadosti (napr. poplatky za znalecké posudky).
Vo vnútroštátnych prípadoch žiadosti o odškodnenie skúma okresný súd (sąd rejonowy) s právomocou v mieste vášho bydliska. Zvyčajne je to okresný súd so sídlom vo vašej lokalite alebo najbližšie k vašej lokalite.
Vo vnútroštátnych prípadoch by sa žiadosť mala poslať na adresu súdu, ktorý bude prípad skúmať.
Vyžaduje sa moja účasť na tomto konaní a/alebo v čase, kedy sa rozhoduje o mojom nároku?
Súd, ktorý skúma žiadosť, rozhodne, či je potrebné, aby ste boli prítomný(-á) na pojednávaní. Súd vás bude informovať, či je vaša prítomnosť povinná, keď vám oznámi dátum preskúmania žiadosti.
Neexistuje žiadna lehota pre rozhodovanie o žiadostiach na odškodnenie. Ako dlho to bude trvať bude závisieť nielen od zložitosti prípadu a od toho, aké dôkazy musí rozhodujúci orgán prijať, ale aj od počtu prípadov, ktoré rozhodujúci orgán práve skúma.
Ak nie ste spokojný(-á) s rozhodnutím súdu, môžete podať odvolanie na krajský súd (sąd okręgowy). Ak vás na súde nezastupuje právnik, dostanete informácie o tom, ako podať odvolanie.
Prokurátor, ktorý vykonáva prípravné konanie týkajúce sa trestného činu, za ktorý žiadate odškodnenie, vám poskytne potrebné informácie o odškodnení, poskytne vám formulár žiadosti a vysvetlí, ako ho vyplniť.
Základné informácie o odškodnení a formulár žiadosti sa nachádzajú na webovom sídle ministerstva spravodlivosti.
Právna pomoc sa poskytuje osobám, ktoré preukážu, že si nemôžu dovoliť právnika. Pamätajte: ak žiadate o odškodnenie, pomoc môžete očakávať od prokurátora, ktorý vykonáva prípravné konanie týkajúce sa trestného činu, za ktorý žiadate odškodnenie.
V Poľsku je to Fond na podporu obetí a postpenitenciárnu pomoc (Fundusz jedna Pokrzywdzonym oraz jedna Postpenitencjarnej), ktorý zhromažďuje finančné prostriedky pridelené na, okrem iného, pomoc obetiam trestných činov a ich najbližších príbuzných. Fond spravuje ministerstvo spravodlivosti. Podpora je organizovaná takým spôsobom, že správca fondu vyberá vo verejnej súťaži organizácie, ktorých ponuky považuje za najlepšie, a prizná im účelovo viazané subvencie na opatrenia pre obete trestných činov. V každej provincii existuje spravidla aspoň jeden subjekt, ktorý poskytuje pomoc obetiam trestných činov.
Finančné prostriedky sa používajú na financovanie právnej, psychologickej a materiálnej pomoci. Právna pomoc sa môže vzťahovať na pomoc pri požadovaní odškodnenia.
Ak chcete využiť pomoc, musíte kontaktovať mimovládnu organizáciu, ktorá už získala subvenciu z ministerstva spravodlivosti na tento účel a musíte preukázať, že ste obeťou trestného činu. Zoznam takýchto organizácií spolu s ich kontaktnými údajmi sa uvádza na webovom sídle ministerstva spravodlivosti v sekcii týkajúcej sa činností / podpory pre obete trestných činov a podpory pre obete trestných činov a ich najbližších príbuzných – zoznam subjektov a organizácií (kliknite na: działalność / pomoc pokrzywdzonym przestępstwem / pomoc pokrzywdzonym przestępstwem oraz osobom im najbliższym – lista podmiotów i organizacji).